ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 2

2. Πρόοδος του Σχεδίου 2

2.1. Επισκόπηση της προόδου που σημειώθηκε κατά την υπό εξέταση περίοδο 2

2.2. Συμβατικό πλαίσιο για την ολοκλήρωση του σχεδίου 3

2.3. Προετοιμασίες για εναλλακτική τεχνική λύση 5

2.4. Προετοιμασίες για μετάβαση 6

2.5. Δίκτυο SIS II 7

2.6. Επιχειρησιακή διαχείριση 7

2.7. Ασφάλεια 7

3. Διαχείριση 8

3.1. Δημοσιονομικές επιπτώσεις 8

3.2. Διαχείριση του σχεδίου 9

3.2.1. Διοικητικό Συμβούλιο Συνολικού Προγράμματος (GPMB) 9

3.2.2. Επιτροπή SISVIS (SIS II) 10

3.2.3. Σχεδιασμός και συντονισμός σε εθνικό επίπεδο 10

3.2.4. Συμβούλιο 10

3.2.5. Ευρωπαϊκό Κοινοβούλιο 11

4. Προτεραιότητες για την επόμενη περίοδο αναφοράς 12

5. Συμπεράσματα 12

1. Εισαγωγή

Στην παρούσα έκθεση προόδου περιγράφονται οι εργασίες του δεύτερου εξαμήνου του 2010 για την ανάπτυξη του συστήματος πληροφοριών Σένγκεν δεύτερης γενιάς (SIS II) και την προετοιμασία της μετάβασης από το περιβάλλον SIS 1+ προς το SIS II. Η παρούσα έκθεση υποβάλλεται στο Συμβούλιο και στο Ευρωπαϊκό Κοινοβούλιο σύμφωνα με το άρθρο 18 του κανονισμού (EΚ) αριθ. 1104/2008 του Συμβουλίου και της απόφασης 2008/839/ΔΕΥ του Συμβουλίου σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II).

2. Πρόοδος του Σχεδίου

2.1. Επισκόπηση της προόδου που σημειώθηκε κατά την υπό εξέταση περίοδο

Το Συμβούλιο ΔΕΥ της 3ης-4ης Ιουνίου 2010 όρισε το πλαίσιο για τη σημαντική πρόοδο που σημειώθηκε στο σχέδιο SIS II κατά το δεύτερο εξάμηνο του 2010. Κατά την περίοδο αυτή, οι εμπειρογνώμονες της Επιτροπής και των κρατών μελών εργάστηκαν εντατικά για να ολοκληρώσουν τις επανεξετασθείσες απαιτήσεις του συστήματος και να καταστρώσουν τις γενικές γραμμές για ένα ρεαλιστικό σχέδιο χρονοδιαγράμματος. Πραγματοποιήθηκαν πολύτιμα εργαστήρια και συνεδριάσεις, που συγκέντρωσαν τους εμπειρογνώμονες όλων των ενδιαφερόμενων φορέων, με σκοπό να υπογραμμιστούν οι τομείς όπου οι απαιτήσεις του SIS II έπρεπε να εξελιχθούν παράλληλα με τις ανάγκες των τελικών χρηστών, λαμβάνοντας υπόψη την ανάγκη προστασίας των επενδύσεων που γίνονται στο SIS II σε εθνικό επίπεδο. Διάφορα στοιχεία της εν λόγω εξέλιξης ήταν σημαντικά, μεταξύ των οποίων η ανάγκη παροχής ενός συστήματος με περίπου πενταπλάσιο μέγεθος από αυτό του αρχικά προβλεπόμενου συστήματος (απαιτούνται πλέον 70-100 εκατομμύρια καταχωρήσεις σε σύγκριση με 15-22 εκατομμύρια καταχωρήσεις στην αρχική σύμβαση), το οποίο ωστόσο εξακολουθεί να παρέχει απόδοση προσανατολισμένη προς τη λειτουργία.

Σε συνέχεια πλήρους αξιολόγησης που διενεργήθηκε από τους εμπειρογνώμονες όλων των ενδιαφερόμενων φορέων, επιτεύχθηκε ευρεία συναίνεση όσον αφορά τόσο τις αναθεωρημένες απαιτήσεις συστήματος και τη μελλοντική προσέγγιση δοκιμών, όσο και τις γενικές γραμμές του συνολικού χρονοδιαγράμματος. Σε αυτή τη βάση, το SIS II αναμένεται να τεθεί σε λειτουργία κατά το πρώτο τρίμηνο του 2013.

Αφού σταθεροποιήθηκαν οι απαιτήσεις του συστήματος, η Επιτροπή ανέλαβε διαπραγματεύσεις με τον κύριο ανάδοχο ανάπτυξης για να συνάψει τις απαιτούμενες συμβάσεις, με σκοπό να γεφυρωθεί το χάσμα μεταξύ της περιγραφής των παραδοτέων στοιχείων στην αρχική σύμβαση και εκείνων που κρίθηκαν απαραίτητα από τις νομικές πράξεις για τη μετάβαση του 2008[1] και από την εξέλιξη των αναγκών των τελικών χρηστών. Πολύπλοκες διαπραγματεύσεις έλαβαν χώρα από τον Αύγουστο έως τα μέσα Σεπτεμβρίου με σκοπό να διευκρινιστεί το ακριβές περιεχόμενο των προς παράδοση υπηρεσιών και να επιτευχθεί μια οικονομικά υγιής προσφορά από τον ανάδοχο. Τελικά, οι διαπραγματεύσεις είχαν επιτυχή κατάληξη. Ο αντίστοιχος προϋπολογισμός για την ολοκλήρωση του σχεδίου παραμένει πλήρως εναρμονισμένος με τα κονδύλια του προϋπολογισμού για το SIS II τα οποία εγκρίθηκαν για την περίοδο 2007-2013.

Παρότι οι τελικές προδιαγραφές του συστήματος σχεδιάστηκαν και συμφωνήθηκαν από κοινού με τους εμπειρογνώμονες των κρατών μελών με τέτοιο τρόπο ώστε να προστατευθούν οι προηγούμενες επενδύσεις, τα εθνικά συστήματα επίσης απαιτούν κάποια αναβάθμιση, ιδιαίτερα προκειμένου να ικανοποιήσουν τη σημαντικά αναβαθμισμένη ικανότητα του συστήματος. Προκειμένου να είναι σε θέση να αντιμετωπίσει οποιεσδήποτε εκτεταμένες επιπτώσεις στα κράτη μέλη όσον αφορά τους πόρους σε σχέση με το SIS II, η Επιτροπή επεδίωξε να έχει πλήρη ευελιξία για την προσαρμογή των εθνικών ετήσιων προγραμμάτων του Ευρωπαϊκού Ταμείου για τα Εξωτερικά Σύνορα (EBF). Το SIS II είναι πράγματι μία από τις στρατηγικές προτεραιότητες του EBF, καθώς επιτρέπει στα κράτη μέλη να επωφεληθούν από την κοινοτική συγχρηματοδότηση σε ποσοστό έως και 75%.

Στο πλαίσιο αυτό, στις 7-8 Οκτωβρίου 2010, το Συμβούλιο ΔΕΥ επιβεβαίωσε εκ νέου ότι η θέση σε λειτουργία του SIS II παραμένει απόλυτη προτεραιότητα, απαιτώντας κοινή προσπάθεια και τη στενή συνεργασία των κρατών μελών και της Επιτροπής. Επιπλέον, το Συμβούλιο έλαβε υπόψη το συνολικό χρονοδιάγραμμα και τον προϋπολογισμό για τη θέση σε λειτουργία του SIS II, όπως επιβεβαιώθηκαν από την Επιτροπή σε μια έκθεση[2] που υποβλήθηκε στη συνεδρίαση, κάλεσε δε όλους τους ενδιαφερόμενους φορείς να κάνουν ό,τι είναι δυνατό για να εξασφαλίσουν ότι το σχέδιο υλοποιήθηκε πλήρως στο πλαίσιο του χρονοδιαγράμματος και του οικονομικού σχεδιασμού. Το Συμβούλιο χαιρέτησε επίσης τη δυνατότητα που παρέχεται από την Επιτροπή να καταστεί το EBF διαθέσιμο στα κράτη μέλη με σκοπό να υποστηριχθεί η ολοκλήρωση των εθνικών στοιχείων του συστήματος και υπενθύμισε ότι το σχέδιο έκτακτης ανάγκης που βασίστηκε στην περαιτέρω ανάπτυξη του C.SIS 1+ χρειάστηκε να διατηρηθεί μέχρις ότου ολοκληρωθούν με επιτυχία οι δοκιμές που ορίστηκαν στο δεύτερο σημείο αναφοράς.

Μετά από σχεδόν μια διετία με τεχνικές δυσκολίες, τα συμπεράσματα που εγκρίθηκαν στο Συμβούλιο ΔΕΥ της 7ης-8ης Οκτωβρίου 2010 παρείχαν έναν σαφή, ρεαλιστικό και με ευρύ πλαίσιο οδηγό για την ολοκλήρωση του σχεδίου SIS II. Η Επιτροπή τόνισε ότι ήρθε η στιγμή να δοθούν στους εμπειρογνώμονες οι εγγυήσεις που χρειάζονται για να μπορέσουν να επικεντρωθούν απόλυτα στους τεχνικούς στόχους που έχουν τεθεί και στην ολοκλήρωση του σχεδίου.

2.2. Συμβατικό πλαίσιο για την ολοκλήρωση του σχεδίου

Στις 15 Σεπτεμβρίου 2010, η Επιτροπή και ο κύριος ανάδοχος ανάπτυξης κατέληξαν σε συμφωνία με αντικείμενο το συμβατικό πλαίσιο για την ολοκλήρωση του σχεδίου. Τα κύρια χαρακτηριστικά της εν λόγω συμφωνίας είναι τα ακόλουθα:

- Τεχνικές απαιτήσεις

Η Επιτροπή και ο ανάδοχος συμφώνησαν σχετικά με όλες τις οριστικές απαιτήσεις προκειμένου να τεθεί σε λειτουργία το σύστημα SIS II, σε πλήρη συμμόρφωση με τη συναίνεση η οποία επιτεύχθηκε με τους εμπειρογνώμονες των κρατών μελών. Ένα από τα κύρια αναβαθμισμένα χαρακτηριστικά του συστήματος αφορά την ικανότητά του, η οποία είναι περίπου πενταπλάσια από την αρχικά προβλεπόμενη (απαιτούνται πλέον 70-100 εκατομμύρια καταχωρήσεις σε σύγκριση με 15-22 εκατομμύρια καταχωρήσεις στην αρχική σύμβαση). Διατηρήθηκαν οι απαιτήσεις υψηλής απόδοσης του συστήματος, με σκοπό να ικανοποιούνται όλες οι λειτουργικές ανάγκες των μελλοντικών τελικών χρηστών του.

Είναι σημαντικό να σημειωθεί ότι οι βασικές υποχρεώσεις που απορρέουν από τις νομικές πράξεις του SIS II παρέμειναν ανεπηρέαστες από τις αναθεωρημένες απαιτήσεις.

- Χρονοδιάγραμμα

Το συνολικό χρονοδιάγραμμα, το οποίο ανακοινώθηκε στη συνεδρίαση του Συμβουλίου του Ιουνίου 2010, επιβεβαιώθηκε και ενσωματώθηκε στη σύμβαση. Η περαιτέρω ανάπτυξη και εκτεταμένες δοκιμές του SIS II θα λάβουν χώρα σε μια περίοδο 30 μηνών. Επομένως, το σύστημα θα είναι έτοιμο να τεθεί σε λειτουργία κατά το πρώτο τρίμηνο του 2013. Η βραχυπρόθεσμη φάση, δηλαδή έως το δεύτερο τρίμηνο του 2011, θα εστιάσει στην προσαρμογή τόσο του κεντρικού όσο και των εθνικών συστημάτων στις επικαιροποιημένες απαιτήσεις. Για τον σκοπό αυτό, ένα νέο έγγραφο ελέγχου διεπαφής (ICD), το οποίο αποτελεί το βασικό τεχνικό έγγραφο αναφοράς για την ανάπτυξη του κεντρικού και των εθνικών στοιχείων του SIS II, εκδόθηκε τον Οκτώβριο και η αναβάθμιση του υλικού παραδόθηκε στους κύριους και τους εφεδρικούς τόπους στα τέλη του έτους. Η επόμενη φάση θα επικεντρωθεί σε δραστηριότητες δοκιμών με σκοπό να επιβεβαιωθεί η ορθή λειτουργία του SIS II στο σύνολό του. Αυτή η διαδικασία θα διαρκέσει περίπου ένα έτος και θα κορυφωθεί με τη δοκιμή του δεύτερου σημείου αναφοράς το 2012. Οι τελικές φάσεις του σχεδίου θα περιλαμβάνουν τη «συνολική δοκιμή» (μια διαδικασία δοκιμών που παρέχεται στις νομικές πράξεις του SIS II) και την ουσιαστική μετάβαση των δεδομένων. Η θέση σε λειτουργία του συστήματος πρόκειται να λάβει χώρα κατά το πρώτο τρίμηνο του 2013.

- Προϋπολογισμός

Ο προϋπολογισμός της υπό διαπραγμάτευση διαδικασίας για την ολοκλήρωση της ανάπτυξης και δοκιμής του SIS II ορίστηκε σε 34,95 εκατομμύρια ευρώ.

Πιο συγκεκριμένα, σε σύνολο 34,95 εκατομμυρίων ευρώ, 22,02 εκατομμύρια αποδόθηκαν στην ανάπτυξη (συμπεριλαμβανομένης της δοκιμής και μετάβασης) και 12,93 εκατομμύρια στις αναβαθμίσεις υλικού (οι οποίες αιτιολογούνται από την αυξημένη ικανότητα του συστήματος και την ανάγκη για πρόσθετα περιβάλλοντα δοκιμής τα οποία επιτρέπουν την παράλληλη εκτέλεση των δραστηριοτήτων ανάπτυξης και δοκιμής).

Το κόστος ανάπτυξης εναρμονίζεται με τον εκτιμώμενο προϋπολογισμό στη συγκριτική έκθεση της Επιτροπής του Ιουνίου 2009 (21,74 εκατομμύρια ευρώ, χωρίς την αναβάθμιση υλικού).

Το συνολικό κόστος θα διατηρηθεί εντός των ορίων των κονδυλίων του προϋπολογισμού που συμφωνήθηκε για το SIS II έως το 2013.

- Συμβατικοί όροι και εγγυήσεις

Στη διάρκεια των εν λόγω διαπραγματεύσεων, η Επιτροπή διασφάλισε ότι δεν θα ελαττωθεί ο αυστηρός χαρακτήρας κανενός από τους συμβατικούς όρους και τις ρήτρες διασφάλισης της αρχικής σύμβασης, ιδιαίτερα αυτών που αφορούν τις διατάξεις περί των ποινών.

Επίσης, η Επιτροπή εξασφάλισε τη συμπερίληψη μιας ρήτρας «λύσης» στη σύμβαση, όπως καθορίζεται στα συμπεράσματα του Συμβουλίου του Ιουνίου 2009. Η εν λόγω ρήτρα είναι παρόμοια με αυτή που θεσπίστηκε σε περίπτωση που αποτύχει η δοκιμή του πρώτου σημείου αναφοράς, αλλά πλέον αφορά την απόδοση της δοκιμής του δεύτερου σημείου αναφοράς. Αυτό θα επιτρέψει στην Επιτροπή να αποφασίσει σχετικά με την άμεση λύση της σύμβασης, σε περίπτωση που θεωρηθεί ότι η δοκιμή του δεύτερου σημείου αναφοράς αποτύχει.

Επίσης, η Επιτροπή εξασφάλισε μια «ρήτρα βέλτιστου πελάτη» για την αγορά υλικού.

2.3. Προετοιμασίες για εναλλακτική τεχνική λύση

Στη συνεδρίαση της 7ης-8ης Οκτωβρίου 2010, το Συμβούλιο ΔΕΥ υπενθύμισε ότι το σχέδιο έκτακτης ανάγκης που βασίστηκε στην περαιτέρω ανάπτυξη του C.SIS 1+ χρειάζεται να διατηρηθεί μέχρις ότου ολοκληρωθούν με επιτυχία οι δοκιμές που ορίστηκαν στο δεύτερο σημείο αναφοράς. Για το σκοπό αυτό, το Συμβούλιο κάλεσε την Επιτροπή να λάβει τα απαραίτητα μέτρα για να εξασφαλίσει, σε συνεργασία με τη Γαλλία, τη διαθεσιμότητα ενός τέτοιου σχεδίου έκτακτης ανάγκης μέχρι τότε.

Για να προετοιμαστεί το έδαφος για το ενδεχόμενο μετάβασης σε εναλλακτικό τεχνικό σενάριο για την εφαρμογή των λειτουργιών του SIS II, σε περίπτωση που ένα από τα σημεία αναφοράς δεν κριθεί επιτυχές, πραγματοποιήθηκαν διμερείς συζητήσεις μεταξύ της Επιτροπής και της Γαλλίας, από το 2009, με αντικείμενο ενδεχόμενη σύμβαση ανάθεσης για την εφαρμογή της εναλλακτικής λύσης για την ανάπτυξη του SIS II με βάση μια βελτιωμένη τεχνική λύση (SIS 1+RE).

Η σύμβαση ανάθεσης θα επιτρέψει στην Επιτροπή να εκτελέσει τον προϋπολογισμό της ΕΕ αναθέτοντας εργασίες, σχετικές με την ανάπτυξη του SIS II, στη Γαλλία. Το σχέδιο αυτής της σύμβασης ανάθεσης έχει ήδη οριστικοποιηθεί και θα μπορούσε να χρησιμοποιηθεί εκ νέου για οποιαδήποτε βιώσιμη εναλλακτική τεχνική λύση την οποία ενδέχεται να προτείνει η Γαλλία.

Όσον αφορά τις νομικές σχέσεις μεταξύ της Γαλλίας και του αναδόχου για το SIS 1+RE, η Γαλλία ενημέρωσε την Επιτροπή ότι, λόγω της γαλλικής νομοθεσίας περί δημόσιων συμβάσεων, η συμβατική βάση για το SIS 1+RE θα εκλείψει αν δεν ενεργοποιηθεί μέχρι το Σεπτέμβριο του 2010, όπως και έγινε. Λαμβάνοντας υπόψη τη δέσμευση της Γαλλίας να παράσχει μια τεχνική λύση έκτακτης ανάγκης μέχρι να παρέλθει το δεύτερο σημείο αναφοράς (όπως περιγράφεται στα συμπεράσματα του Συμβουλίου σχετικά με το SIS II της 23ης Απριλίου 2010), η Επιτροπή θα συνεχίσει να συνεργάζεται στενά με τις γαλλικές αρχές, έτσι ώστε η λύση αυτή να μπορέσει να υλοποιηθεί, μέσω μιας νέας πρόσκλησης εκδήλωσης ενδιαφέροντος από τις γαλλικές αρχές, σε περίπτωση που αυτό κριθεί απαραίτητο.

Όσον αφορά τη νομοθετική δραστηριότητα, έχουν ληφθεί ήδη όλα τα απαραίτητα μέτρα για να εξασφαλιστεί ότι μπορεί να υλοποιηθεί ένα εναλλακτικό τεχνικό σενάριο, σε περίπτωση που κριθεί απαραίτητο. Η πρόταση της Επιτροπής για τροποποιήσεις των μέσων για τη μετάβαση στο SIS II οδήγησε στην έγκριση από το Συμβούλιο, τον Ιούνιο του 2010, μιας διάταξης σύμφωνα με την οποία, « Η ανάπτυξη του SIS II μπορεί να ολοκληρωθεί με την υλοποίηση εναλλακτικού τεχνικού σεναρίου που χαρακτηρίζεται από τις δικές του ιδιαιτερότητες» [3].

2.4. Προετοιμασίες για μετάβαση

Προκειμένου να πραγματοποιηθεί με επιτυχία η μετάβαση από το SIS 1+ στο SIS II, θα αναπτυχθεί μια διάρθρωση ενδιάμεσης μετάβασης. Αυτή θα περιλαμβάνει ένα μετατροπέα σχεδιασμένο να μετατρέπει δεδομένα προς δύο κατευθύνσεις μεταξύ του τρέχοντος C.SIS και του κεντρικού SIS II, καθώς και να διατηρεί τα δύο συστήματα συγχρονισμένα για όσο χρόνο θα απαιτηθεί για τα κράτη μέλη να μεταβούν από το ένα σύστημα στο άλλο.

Τα κύρια στοιχεία της εργασίας, σε αυτό το στάδιο, είναι:

- Ο ίδιος ο μετατροπέας, ο οποίος πρόκειται να αναπτυχθεί από τον ανάδοχο.

- Η σχετική τεκμηρίωση, όπως οι τεχνικές προδιαγραφές του μετατροπέα.

- Η τεκμηρίωση για τη δοκιμή του μετατροπέα.

- Οι δραστηριότητες εκκαθάρισης δεδομένων σε επίπεδο κράτους μέλους, με σκοπό να εξασφαλιστεί ότι οι καταχωρήσεις του υπάρχοντος SIS 1+, οι οποίες θα μεταφερθούν στο SIS II, προσεγγίζουν κατά το δυνατόν τις απαιτήσεις δεδομένων του SIS II.

Λόγω της περιόδου συζητήσεων τεχνικού και πολιτικού χαρακτήρα με αντικείμενο το σχέδιο SIS II, η οποία ξεκίνησε με την αποτυχία των δοκιμών του λειτουργικού συστήματος το Δεκέμβριο του 2008 και έληξε με την επιτυχημένη δοκιμή του πρώτου σημείου αναφοράς το Μάρτιο του 2010, οι δραστηριότητες μετάβασης τέθηκαν, σε ένα βαθμό, σε αναμονή. Καθώς η κατάσταση αποσαφηνίστηκε κατά το δεύτερο μισό του 2010, οι εν λόγω δραστηριότητες απέκτησαν ξανά την παλιά τους σημασία. Όλες οι προηγούμενες εργασίες για τη μετάβαση εξετάστηκαν εκ νέου για να εναρμονιστούν με τις επανεξετασθείσες απαιτήσεις.

Η ανάπτυξη του μετατροπέα συνεχίστηκε, με βάση τις απαιτήσεις. Ο επικαιροποιημένος μετατροπέας θα καταστεί απαραίτητος προς το τέλος του δεύτερου εξαμήνου του 2011 για τη διενέργεια δοκιμών σε συνδυασμό με το υπάρχον SIS 1+.

Προκειμένου να υποστηρίξει τα κράτη μέλη να προσδιορίσουν το μέγεθος της εργασίας που αντιμετωπίζουν όσον αφορά την εκκαθάριση δεδομένων, το C.SIS παρέχει τακτικά στην αντίστοιχη ομάδα εργασίας του Συμβουλίου ένα έγγραφο που περιγράφει την αναλυτική εξέλιξη της βάσης δεδομένων του SIS σύμφωνα με τις δραστηριότητες χαρτογράφησης και εκκαθάρισης.

2.5. Δίκτυο SIS II

Το σχέδιο SIS II περιλαμβάνει την παροχή ενός εκτεταμένου δικτύου επικοινωνιών που ανταποκρίνεται στις απαιτήσεις διαθεσιμότητας, ασφάλειας, γεωγραφικής κάλυψης και επιπέδου υπηρεσιών, ώστε να μπορούν τα εθνικά και κεντρικά συστήματα να επικοινωνούν μεταξύ τους.

Κατά την περίοδο που καλύπτεται από την παρούσα έκθεση, η σύνδεση με το δίκτυο s-TESTA του SIS II πραγματοποιήθηκε με επιτυχία για τη Ρουμανία, εγκαίρως και εντός των ορίων του προϋπολογισμού, με αποτέλεσμα τα συνδεδεμένα κράτη μέλη να ανέρχονται πλέον σε 31 (συν τις Europol και Eurojust).

2.6. Επιχειρησιακή διαχείριση

Σύμφωνα με την πολιτική εντολή που το Συμβούλιο και το Ευρωπαϊκό Κοινοβούλιο έδωσαν στην Επιτροπή με τη μορφή κοινών δηλώσεων κατά την έγκριση του SIS II και των νομικών πράξεων του Συστήματος Πληροφοριών για τις Θεωρήσεις (VIS), η Επιτροπή ενέκρινε, τον Ιούνιο του 2009, νομοθετικές προτάσεις για τη σύσταση Οργανισμού με αντικείμενο την επιχειρησιακή διαχείριση συστημάτων πληροφορικής μεγάλης κλίμακας στους τομείς της ελευθερίας, της ασφάλειας και της δικαιοσύνης. Μετά τη θέση σε εφαρμογή της Συνθήκης της Λισαβόνας, κατέστη απαραίτητο να υποβληθεί μια ενιαία τροποποιημένη πρόταση η οποία εγκρίθηκε από την Επιτροπή το Μάρτιο του 2010. Η βασική αποστολή του προτεινόμενου Οργανισμού θα είναι να εκτελεί τις εργασίες που σχετίζονται με την επιχειρησιακή διαχείριση των SIS II (αφού τεθεί σε λειτουργία), VIS και EURODAC. Στο μέλλον, θα μπορέσουν να ανατεθούν στον Οργανισμό και άλλα συστήματα πληροφορικής μεγάλης κλίμακας.

Οι εργασίες σχετικά με την εν λόγω νομοθετική πρόταση έχουν προχωρήσει σε μεγάλο βαθμό και η έκδοση του κανονισμού αναμένεται να λάβει χώρα στη διάρκεια του 2011.

2.7. Ασφάλεια

Μετά τα θέματα που έθεσαν ορισμένα κράτη μέλη όσον αφορά τη συμμόρφωση με τις αποφάσεις 2007/171/EΚ, 2007/170/EΚ και 2008/602/EΚ της Επιτροπής[4], η Επιτροπή εκπόνησε μελέτη σχετικά με την πρόσβαση σε μη κρυπτογραφημένα δεδομένα στο ασφαλές περιβάλλον του επιχειρησιακού κέντρου δικτύου.

Η μελέτη περιέγραψε διάφορα πιθανά σενάρια και ζητήθηκαν οι γνώμες εμπειρογνωμόνων των κρατών μελών. Οι επιλογές περιλάμβαναν ένα δεύτερο επίπεδο κρυπτογράφησης, καθώς και ένα σύνολο πρόσθετων οργανωτικών διαδικασιών με σκοπό να αποτραπεί η να περιοριστεί η πρόσβαση σε μη κρυπτογραφημένα δεδομένα. Από άποψη υλοποίησης, η πιθανή λύση θα χρειαστεί να εξασφαλίσει τον ελάχιστο αντίκτυπο σε ορισμένα βασικά κριτήρια, όπως η απόδοση και ο χρόνος απόκρισης του συστήματος, το κόστος υλοποίησης σε κεντρικό και εθνικό επίπεδο, καθώς και ο αντίκτυπος στο χρονοδιάγραμμα. Η υλοποίηση πιθανών λύσεων αντιμετωπίστηκε από κοινού με τα κράτη μέλη στο πλαίσιο ενός εργαστηρίου που οργανώθηκε από την Επιτροπή στις αρχές του 2011.

3. Διαχείριση

3.1. Δημοσιονομικές επιπτώσεις

Μέχρι το τέλος της περιόδου αναφοράς, οι συνολικές αναλήψεις υποχρεώσεων του προϋπολογισμού που έγιναν από την Επιτροπή για το σχέδιο SIS II, από το 2002, ανέρχονταν σε 133.170.429 ευρώ. Οι αντίστοιχες συμβάσεις αφορούν μελέτες σκοπιμότητας, την ανάπτυξη του κεντρικού SIS II, τις υπηρεσίες στήριξης και εξασφάλισης της ποιότητας, το δίκτυο SIS II, την προετοιμασία της επιχειρησιακής διαχείρισης στο Στρασβούργο, την ασφάλεια, τις προπαρασκευαστικές εργασίες για τα βιομετρικά στοιχεία, επικοινωνία και τα έξοδα αποστολών εμπειρογνωμόνων.

Από αυτό το ποσό, 68.152.710 ευρώ διατέθηκαν πράγματι μεταξύ του 2002 και του τέλους Δεκεμβρίου 2010. Οι κύριες δαπάνες αφορούσαν την ανάπτυξη (33.435.295 ευρώ), το δίκτυο (20.371.388 ευρώ) και τις υπηρεσίες στήριξης και εξασφάλισης της ποιότητας (8.124.387 ευρώ).

Εκτέλεση του προϋπολογισμού |

Από το 2002 έως το Δεκέμβριο 2010 | Από τον Ιούλιο έως το Δεκέμβριο 2010 |

Πιστώσεις για αναλήψεις υποχρεώσεων | Πληρωμές | Πιστώσεις για αναλήψεις υποχρεώσεων | Πληρωμές |

Ανάπτυξη | 80.377.456 | 33.435.295 | 37.201.723 | 6.934.479 |

Υποστήριξη & εξασφάλιση ποιότητας | 9.882.074 | 8.124.387 | 482.180 | 931.907 |

Δίκτυο | 32.375.954 | 20.371.388 | 0 | 4.358.677 |

Προετοιμασία της επιχειρησιακής διαχείρισης | 7.468.215 | 4.837.950 | 1.344.177 | 309.529 |

Ασφάλεια | 874.715 | 217.712 | 5.440 | 0 |

Μελέτες και παροχή συμβουλών | 940.481 | 921.611 | 0 | 0 |

Ενημερωτική εκστρατεία | 33.373 | 33.373 | 0 | 0 |

Έξοδα αποστολών εμπειρογνωμόνων | 1.203.286 | 196.121 | 149.906 | 43.950 |

Λοιπά | 14.874 | 14.874 | 0 | 0 |

ΣΥΝΟΛΟ | 133.170.429 | 68.152.710 | 39.183.426 | 12.578.542 |

Κατά την περίοδο αυτή, τα κράτη μέλη εξέφρασαν μεγαλύτερη ανησυχία όσον αφορά την ανάγκη για πρόσθετη χρηματοδότηση του SIS II από εθνικούς πόρους. Για να αντιμετωπίσει αυτό το θέμα, η Επιτροπή ξεκίνησε την αξιολόγηση των πιθανοτήτων για την παροχή πρόσθετης υποστήριξης των δαπανών για την ολοκλήρωση της ανάπτυξης των εθνικών συστημάτων στο πλαίσιο των ήδη διατιθέμενων κονδυλίων προϋπολογισμού. Αυτή διενεργήθηκε σε στενή συνεργασία με την εθνική αρμόδια αρχή υπό την αιγίδα του Ευρωπαϊκού Ταμείου για τα Εξωτερικά Σύνορα (EBF) στα κράτη μέλη και τους εθνικούς διαχειριστές του σχεδίου του SIS II. Οι συζητήσεις για το θέμα αυτό έλαβαν χώρα στους κόλπους της επιτροπής SOLID στη συνεδρίαση της 20ής Οκτωβρίου. Στη συνέχεια, κάθε κράτος μέλος κλήθηκε να προσδιορίσει τις αντίστοιχες εθνικές ανάγκες και να τις αναφέρει στην επιτροπή SOLID έως τα τέλη Νοεμβρίου 2010. Στη συνέχεια, διενεργήθηκε μια ανάλυση των εν λόγω δεδομένων, με σκοπό να επιβεβαιωθεί κατά πόσον η υπάρχουσα χρηματοδότηση επαρκεί ή αν μπορεί να απαιτηθούν συμπληρωματικοί πόροι.

3.2. Διαχείριση του σχεδίου

3.2.1. Διοικητικό Συμβούλιο Συνολικού Προγράμματος (GPMB)

Στα συμπεράσματα του Συμβουλίου με θέμα το SIS II των συνόδων της 26ης-27ης Φεβρουαρίου 2009 και της 4ης-5ης Ιουνίου 2009, συστάθηκε ένας ανεπίσημος φορέας που απαρτίζεται από εμπειρογνώμονες των κρατών μελών και ορίστηκε ως το Διοικητικό Συμβούλιο Συνολικού Προγράμματος, με σκοπό την ενίσχυση της συνεργασίας και την παροχή άμεσης υποστήριξης από τα κράτη μέλη στο κεντρικό σχέδιο SIS II. Το θετικό αποτέλεσμα των εργασιών της εν λόγω ομάδας και η αναγκαιότητα περαιτέρω ενίσχυσης της συνεργασίας και της διαφάνειας του σχεδίου αιτιολόγησε την επίσημη ένταξη της ομάδας στη διαχειριστική δομή του SIS II, με την επιφύλαξη των αρμοδιοτήτων της Επιτροπής και των κρατών μελών.

Οι τροποποιημένες νομικές πράξεις μετάβασης, οι οποίες εγκρίθηκαν στις 3 Ιουνίου 2010[5], επικύρωσαν επίσημα τον ορισμό του GPMB ως συμβουλευτικού φορέα για την υποστήριξη του κεντρικού σχεδίου SIS II με σκοπό να διευκολύνει τη συνεκτικότητα μεταξύ του κεντρικού και των εθνικών σχεδίων SIS II. Το Συμβούλιο δεν διαθέτει ούτε αρμοδιότητες λήψης αποφάσεων ούτε εντολή εκπροσώπησης της Επιτροπής ή των κρατών μελών.

Οι νομικές πράξεις ορίζουν ότι τα κράτη μέλη θα ορίσουν μια σειρά από εμπειρογνώμονες που θα είναι μέλη του Συμβουλίου. Τα προτεινόμενα μέλη συμφωνήθηκαν στις 23 Σεπτεμβρίου 2010. Η Επιτροπή διεξήγαγε μια παράλληλη διαδικασία για να ορίσει τους δικούς της εμπειρογνώμονες. Έτσι κατέστη δυνατό να λάβει χώρα η επόμενη συνεδρίαση, στις 30 Σεπτεμβρίου 2010, υπό το νέο επίσημο πλαίσιο. Η καθιερωμένη πρακτική εναλλαγής του ρόλου του προέδρου μεταξύ της προεδρίας και της Επιτροπής συνεχίστηκε.

Το GPMB κατέληξε σε συμφωνία επί του σχεδίου όρων αναφοράς τον Νοέμβριο του 2010, οι οποίοι θα υποβληθούν στην επιτροπή SISVIS το 2011.

Το GPMB συνεδρίασε δεκαέξι φορές κατά την περίοδο που καλύπτεται από την παρούσα έκθεση.

3.2.2. Επιτροπή SISVIS (SIS II)

Η Επιτροπή επικουρείται κατά την ανάπτυξη του SIS II από την επιτροπή SISVIS. Πραγματοποιήθηκαν τρεις συνεδριάσεις της επιτροπής SISVIS σχετικά με τεχνικά ζητήματα SIS II κατά την περίοδο μεταξύ Ιουλίου και Δεκεμβρίου 2010.

Εκτός από τις τακτικές συνεδριάσεις της επιτροπής SISVIS, οργανώνονται ομάδες εργασίας της επιτροπής και εργαστήρια, στα οποία συμμετέχουν εμπειρογνώμονες των κρατών μελών για να συζητήσουν λεπτομερή τεχνικά ζητήματα. Οι συνεδριάσεις αυτές επικεντρώνονται κατά κανόνα σε θέματα που προκύπτουν από ειδικά παραδοτέα στοιχεία του σχεδίου:

- Η «Συμβουλευτική Ομάδα Δοκιμών» (Test Advisory Group, TAG) γνωμοδοτεί στην επιτροπή SISVIS για θέματα που αφορούν την οργάνωση, την εφαρμογή και την ερμηνεία των δοκιμών. Αυτή η ομάδα συνεδρίασε δύο φορές κατά την περίοδο αναφοράς.

- Το «Συμβούλιο διαχείρισης των αλλαγών» (Change Management Board, CMB) παρέχει συμβουλές για την κατάταξη, τα χαρακτηριστικά και τον ενδεχόμενο αντίκτυπο της διόρθωσης των προβλημάτων που του αναφέρονται. Αυτή η ομάδα εργασίας, η οποία υποβάλλει επίσης έκθεση στην επιτροπή SISVIS, συνήλθε μία φορά κατά τη διάρκεια της περιόδου αναφοράς.

- Κατά την περίοδο αναφοράς, πραγματοποιήθηκε ένα εργαστήριο για τη μετάβαση στο SIS II, με σκοπό την παροχή συμβουλών στην επιτροπή SISVIS και τη συνέχιση των δραστηριοτήτων όσον αφορά αυτό το σημαντικό ζήτημα.

3.2.3. Σχεδιασμός και συντονισμός σε εθνικό επίπεδο

Συγκροτείται ομάδα εργασίας που απαρτίζεται από τους εθνικούς διαχειριστές του σχεδίου των κρατών μελών και των χρηστών (national project managers, NPM) με σκοπό την παροχή συμβουλών στις υπηρεσίες της Επιτροπής. Σκοπός αυτών των συνεδριάσεων των NPM είναι η εξέταση λεπτομερών θεμάτων που αφορούν το σχεδιασμό, τους κινδύνους και τις δραστηριότητες τόσο σε κεντρικό όσο και σε εθνικό επίπεδο του σχεδίου. Κατά τη διάρκεια της περιόδου αναφοράς πραγματοποιήθηκαν τρεις συνεδριάσεις των NPM.

3.2.4. Συμβούλιο

Όπως εκφράστηκε στα συμπεράσματα του Συμβουλίου και σύμφωνα με την επιθυμία όλων των μερών που συμμετέχουν στο σχέδιο για τη διατήρηση απόλυτης διαφάνειας, η Επιτροπή ενημερώνει τακτικά το Συμβούλιο και το Ευρωπαϊκό Κοινοβούλιο σχετικά με την υλοποίηση του συνολικού χρονοδιαγράμματος του SIS II και με τις δαπάνες για το κεντρικό σχέδιο.

Η Επιτροπή συμμετέχει στις συνεδριάσεις των προπαρασκευαστικών οργάνων του Συμβουλίου που ασχολούνται με το Σύστημα Πληροφοριών Σένγκεν και στα Συμβούλια των Υπουργών στα οποία το SIS II περιλαμβάνεται στην ημερήσια διάταξη. Η Επιτροπή υποβάλλει εκθέσεις σχετικά με την πρόοδο του σχεδίου SIS II και τις προσεχείς σχεδιαζόμενες ενέργειες.

Κατά την εν λόγω περίοδο, εκτός από τις συνηθισμένες προφορικές ενημερώσεις, η Επιτροπή κυκλοφόρησε το έγγραφο εργασίας των υπηρεσιών της Επιτροπής « Έκθεση με θέμα το συνολικό χρονοδιάγραμμα και τον προϋπολογισμό για τη θέση σε λειτουργία του συστήματος πληροφοριών Σένγκεν δεύτερης γενιάς (SIS II) », πριν από το Συμβούλιο ΔΕΥ της 7ης-8ης Οκτωβρίου.

Η Επιτροπή κυκλοφορεί μια εβδομαδιαία ενημερωτική έκθεση, η οποία συνοψίζει τις τεχνικές εξελίξεις, στους συνεργαζόμενους φορείς που συμμετέχουν στο σχέδιο σε εθνικό επίπεδο.

3.2.5. Ευρωπαϊκό Κοινοβούλιο

Η Επιτροπή εξακολούθησε να τηρεί ενήμερο το Ευρωπαϊκό Κοινοβούλιο σχετικά με την πρόοδο του σχεδίου SIS II στηριζόμενη σε ορθά, επαληθεύσιμα και επικαιροποιημένα γεγονότα και δεδομένα.

Κατά την διαδικασία του προϋπολογισμού 2011 δόθηκε συνέχεια στη σύσταση της Επιτροπής Προϋπολογισμών « να διατηρήσει τα κονδύλια που έχουν διατεθεί για τη μετάβαση στο SIS II στο αποθεματικό εν αναμονή της επιτυχούς έκβασης των δοκιμών και συνολικού λογιστικού ελέγχου ». Στις 15 Δεκεμβρίου, το Ευρωπαϊκό Κοινοβούλιο τοποθέτησε τις πιστώσεις για το SIS II στο αποθεματικό για τον προϋπολογισμό του 2011.

Το Κοινοβούλιο όρισε τις προϋποθέσεις για την άρση του αποθεματικού[6]:

1. Παρουσίαση από την Επιτροπή ενός «συγκεκριμένου και ρεαλιστικού χρονοδιαγράμματος» για την περαιτέρω ανάπτυξη του SIS II, καθώς και μιας επισκόπησης των δημοσιονομικών επιπτώσεων.

2. Πλήρης πρόσβαση, τόσο του Κοινοβουλίου όσο και του Συμβουλίου, στη σύμβαση παροχής υπηρεσιών η οποία υπογράφηκε μεταξύ της Επιτροπής και του παρόχου υπηρεσιών για την ανάπτυξη του συστήματος SIS II.

Προκειμένου να πληρείται η πρώτη προϋπόθεση που περιγράφεται παραπάνω, η Επιτροπή παρείχε, το Νοέμβριο, αναλυτική επισκόπηση της προόδου στα μέλη των σχετικών κοινοβουλευτικών επιτροπών στο πλαίσιο «τεχνικής ενημέρωσης». Η Επιτροπή διένειμε εκτεταμένες πληροφορίες σχετικά με τον προϋπολογισμό, οι οποίες αφορούσαν τόσο προηγούμενες όσο και μελλοντικές πιστώσεις για αναλήψεις υποχρεώσεων και πληρωμές του προϋπολογισμού. Επιπλέον, η Επιτροπή εξέφρασε την προθυμία της για κοινή χρήση των αιτούμενων συμβατικών πληροφοριών σε ένα εμπιστευτικό πλαίσιο (με σκοπό την προστασία των νόμιμων επαγγελματικών συμφερόντων του αναδόχου). Στην εν λόγω συνεδρίαση δόθηκε επίσης η ευκαιρία να συζητηθούν πρακτικοί τρόποι διαχείρισης του θέματος του προϋπολογισμού, εξασφαλίζοντας ότι το Κοινοβούλιο θα μπορεί να ασκήσει τις αρμοδιότητες ελέγχου και επισκόπησης που διαθέτει χωρίς να παρεμποδίζεται η πρόοδος του σχεδίου ούτε η διεκπεραίωση των τιμολογίων.

Πραγματοποιήθηκαν τακτικές συναντήσεις με μέλη του Ευρωπαϊκού Κοινοβουλίου, εστάλη επιστολή από την Επίτροπο Malmström στον Πρόεδρο της Επιτροπής LIBE του Ευρωπαϊκού Κοινοβουλίου (και στους εισηγητές) με θέμα τα κύρια αποτελέσματα της συνεδρίασης του Συμβουλίου ΔΕΥ του Οκτωβρίου. Η έκθεση με θέμα το χρονοδιάγραμμα και το σχέδιο προϋπολογισμού διαβιβάστηκε στις επιτροπές LIBE και BUDG, ενώ σχετικά με την πρόοδο του σχεδίου SIS II έγιναν παρουσιάσεις στην Επιτροπή LIBE.

Τέλος, η Επιτροπή απάντησε σε δέκα κοινοβουλευτικές ερωτήσεις σχετικές με το SIS II.

4. Προτεραιότητες για την επόμενη περίοδο αναφοράς

Η πρώτη φάση, η οποία θα διαρκέσει έως το δεύτερο τρίμηνο του 2011, θα εστιάσει στην αναβάθμιση του κεντρικού και των εθνικών συστημάτων με σκοπό να συμμορφώνονται με τις επικαιροποιημένες απαιτήσεις.

Η επόμενη φάση θα επικεντρωθεί σε δραστηριότητες δοκιμών με σκοπό να επιβεβαιωθεί η ορθή λειτουργία του SIS II στο σύνολό του. Αυτή θα διαρκέσει περίπου ένα έτος και θα κορυφωθεί με τη δοκιμή του δεύτερου σημείου αναφοράς κατά το πρώτο τρίμηνο του 2012.

Οι τελικές φάσεις του σχεδίου θα περιλαμβάνουν τη «συνολική δοκιμή» (μια διαδικασία δοκιμών που παρέχεται στις νομικές πράξεις του SIS II) και την πραγματική μετάβαση των δεδομένων. Η θέση σε λειτουργία του συστήματος πρόκειται να λάβει χώρα κατά το πρώτο τρίμηνο του 2013.

5. Συμπεράσματα

Χάρη στις κοινές προσπάθειες όλων των ενδιαφερόμενων φορέων, οι σημαντικές τεχνικές και πολιτικές αβεβαιότητες σχετικά με το μέλλον του σχεδίου SIS II, οι οποίες χαρακτήρισαν την περίοδο στις αρχές του 2010, αντιμετωπίστηκαν προοδευτικά στη διάρκεια του έτους. Οι εντατικές εργασίες κορυφώθηκαν με το επιτυχημένο αποτέλεσμα της δοκιμής του πρώτου σημείου αναφοράς, τη συναίνεση όσον αφορά τον ορισμό των τελικών απαιτήσεων προκειμένου να τεθεί σε λειτουργία το σύστημα, καθώς και με τη σύναψη του αντίστοιχου συμβατικού πλαισίου. Αυτές οι θετικές εξελίξεις συνέβαλαν όλες στην επαναφορά του SIS II στη σωστή κατεύθυνση, με ένα σαφές και κοινό όραμα για τις υπόλοιπες φάσεις του σχεδίου, καθώς και με ένα ρεαλιστικό χρονοδιάγραμμα και ένα επαρκές σχέδιο προϋπολογισμού για την ολοκλήρωση των εργασιών που εκκρεμούν. Στο πέρας μιας δύσκολης περιόδου διάρκειας σχεδόν δύο ετών, αυτή η νέα ώθηση προβλέπει ένα πλαίσιο εντός του οποίου όλοι οι ενδιαφερόμενοι φορείς θα χρειαστεί να καταβάλουν τις προσπάθειες που απαιτούνται για να εξασφαλιστεί η ολοκλήρωση του σχεδίου SIS II.

Παράρτημα I

Συνεδριάσεις της επιτροπής SISVIS (SIS II) και των ομάδων εργασίας

Συνεδριάσεις κατά την περίοδο αναφοράς

ΙΟΥΛΙΟΣ 2010 |

6, 14, 27 | Διοικητικό Συμβούλιο Συνολικού Προγράμματος SIS II |

13 | Συμβούλιο διαχείρισης των αλλαγών |

15 | Συνεδρίαση «Εθνικών διαχειριστών του σχεδίου» |

15 | Επιτροπή SISVIS (τεχνικό SIS II) |

ΑΥΓΟΥΣΤΟΣ 2010 |

11, 25 | Διοικητικό Συμβούλιο Συνολικού Προγράμματος SIS II |

ΣΕΠΤΕΜΒΡΙΟΣ 2010 |

8, 16, 30 | Διοικητικό Συμβούλιο Συνολικού Προγράμματος SIS II |

22 | Επιτροπή SISVIS (τεχνικό SIS II) |

22 | Συνεδρίαση «Εθνικών διαχειριστών του σχεδίου» |

ΟΚΤΩΒΡΙΟΣ 2010 |

20 | Επιτροπή SISVIS (τεχνικό SIS II) |

27 | Επιτροπή SISVIS (SIRENE) |

20, 27 | Διοικητικό Συμβούλιο Συνολικού Προγράμματος SIS II |

ΝΟΕΜΒΡΙΟΣ 2010 |

10, 16, 24 | Διοικητικό Συμβούλιο Συνολικού Προγράμματος SIS II |

ΔΕΚΕΜΒΡΙΟΣ 2010 |

2 | Εργαστήριο μετάβασης |

2, 8, 15 | Διοικητικό Συμβούλιο Συνολικού Προγράμματος SIS II |

16 | Συνεδρίαση «Εθνικών διαχειριστών του σχεδίου» |

7, 14 | Συμβουλευτική ομάδα δοκιμών |

Συνεδριάσεις της επιτροπής SISVIS (SIS II) και των ομάδων εργασίας

β) Προσωρινό πρόγραμμα συνεδριάσεων κατά την προσεχή περίοδο αναφοράς

ΙΑΝΟΥΑΡΙΟΣ 2011 |

11-12 | Εργαστήριο δοκιμών |

12, 19, 25 | Διοικητικό Συμβούλιο Συνολικού Προγράμματος SIS II |

26 | Επιτροπή SISVIS (τεχνικό SIS II) |

26 | Συνεδρίαση «Εθνικών διαχειριστών του σχεδίου» |

ΦΕΒΡΟΥΑΡΙΟΣ 2011 |

2, 9, 16, 22 | Διοικητικό Συμβούλιο Συνολικού Προγράμματος SIS II |

23 | Επιτροπή SISVIS (τεχνικό SIS II) |

23 | Συνεδρίαση «Εθνικών διαχειριστών του σχεδίου» |

ΜΑΡΤΙΟΣ 2011 |

2, 9, 16, 22, 30 | Διοικητικό Συμβούλιο Συνολικού Προγράμματος SIS II |

23 | Επιτροπή SISVIS (τεχνικό SIS II) |

23 | Συνεδρίαση «Εθνικών διαχειριστών του σχεδίου» |

ΑΠΡΙΛΙΟΣ 2011 |

6, 13, 20, 26 | Διοικητικό Συμβούλιο Συνολικού Προγράμματος SIS II |

27 | Επιτροπή SISVIS (τεχνικό SIS II) |

27 | Συνεδρίαση «Εθνικών διαχειριστών του σχεδίου» |

ΜΑΪΟΣ 2011 |

4, 11, 18, 24 | Διοικητικό Συμβούλιο Συνολικού Προγράμματος SIS II |

25 | Επιτροπή SISVIS (τεχνικό SIS II) |

25 | Συνεδρίαση «Εθνικών διαχειριστών του σχεδίου» |

ΙΟΥΝΙΟΣ 2011 |

1, 8, 15, 28 | Διοικητικό Συμβούλιο Συνολικού Προγράμματος SIS II |

29 | Επιτροπή SISVIS (τεχνικό SIS II) |

29 | Συνεδρίαση «Εθνικών διαχειριστών του σχεδίου» |

[1] Κανονισμός (ΕΚ) αριθ. 1104/2008 του Συμβουλίου, όπως τροποποιήθηκε με τον κανονισμό (ΕΕ) αριθ. 541/2010 του Συμβουλίου, και απόφαση 2008/839/ΔΕΥ του Συμβουλίου, όπως τροποποιήθηκε με τον κανονισμό (ΕΕ) αριθ. 542/2010

[2] Έγγραφο εργασίας των υπηρεσιών της Επιτροπής, «Έκθεση με θέμα το συνολικό χρονοδιάγραμμα και τον προϋπολογισμό για τη θέση σε λειτουργία του συστήματος πληροφοριών Σένγκεν δεύτερης γενιάς (SIS II)» : έγγραφο SEC (2010) 1138 τελικό Βρυξέλλες 21.09.2010

[3] Κοινό άρθρο 1 παράγραφος 3 του κανονισμού (ΕΚ) αριθ. 1104/2008 του Συμβουλίου, όπως τροποποιήθηκε με τον κανονισμό (ΕΕ) αριθ. 541/2010 του Συμβουλίου, και της απόφασης 2008/839/ΔΕΥ του Συμβουλίου, όπως τροποποιήθηκε με τον κανονισμό (ΕΕ) αριθ. 542/2010

[4] 2007/171/EΚ: Απόφαση της Επιτροπής της 16ης Μαρτίου 2007 για τον καθορισμό των απαιτήσεων δικτύου του συστήματος πληροφοριών Σένγκεν II (τρίτος πυλώνας), 2007/170/EΚ: Απόφαση της Επιτροπής της 16ης Μαρτίου 2007 για τον καθορισμό των απαιτήσεων δικτύου του συστήματος πληροφοριών Σένγκεν II (πρώτος πυλώνας), [κοινοποιηθείσα υπό τον αριθμό Ε(2007) 845], 2008/602/ΕΚ: Απόφαση της Επιτροπής της 17ης Ιουνίου 2008 για τον καθορισμό της διάρθρωσης και των απαιτήσεων των εθνικών διεπαφών και της υποδομής επικοινωνίας μεταξύ του κεντρικού Συστήματος Πληροφοριών για τις Θεωρήσεις (VIS) και των εθνικών διεπαφών κατά τη φάση ανάπτυξης [κοινοποιηθείσα υπό τον αριθμό Ε(2008) 2693].

[5] Κανονισμός (ΕΕ) αριθ. 541/2010 και κανονισμός (ΕΕ) αριθ. 542/2010

[6] Τα δύο τρίτα των πιστώσεων τόσο για τις πιστώσεις για αναλήψεις υποχρεώσεων όσο και για τις πληρωμές απελευθερώθηκαν τον Ιανουάριο του 2011.